ประจำเดือนล่าสุดมาวันที่ 13 พฤศจิกายน หมดวันที่16-17 พฤศจิกายน และเริ่มกินยาคุมแผงแรกวันที่13 ที่เป็นประจำเดือนวันแรก พึ่งกินยาคุมแผงแรก5เม็ดแล้วมีเพศสัมพันธ์ไม่ใส่ถุง ไม่หลั่งใน ต่อมากินยาคุมเม็ดที่6แล้วมีเพศสัมพันธ์ไม่ใส่ถุง มีโอกาสตั้งครรภ์มั้ยคะ แล้วได้มีการกินยาคุมฉุกเฉินระยะ1เดือน3เม็ดแล้ว (เม็ดแรกห่างจากเม็ดสอง 18วัน เม็ดสองห่างจากเม็ดสาม 3วัน)
สวัสดีค่ะ การรับประทานยาคุมกำเนิดแบบแผงรายเดือนนั้นเป็นการคุมกำเนิดที่มีประสิทธิภาพสูงมาก หากได้กินติดต่อกันทุกวันจนหมดแผงยา และคลาดเคลื่อนกันวันละไม่เกิน 3 ชั่วโมง โดยการเริ่มยาควรเริ่มภายใน 5 วันแรกของการมีประจำเดือนเพื่อให้สามารถมีเพศสัมพันธ์ได้ทันที หากเริ่มช่วงเวลาอื่น อาจจะต้องกินติดต่อกันให้ครบ 7 วันก่อนค่อยมีเพศสัมพันธ์ไม่ป้องกันได้สำคัญคือต้องกินทุกวันจนหมดแผง กรณีเป็น 21 เม็ดเมื่อกินหมดก็ให้เว้น 7 วันให้ประจำเดือนมาแล้วค่อยกินแผงใหม่ กรณีเป็นแบบ 28 เม็ด ก็คล้ายกันคือก็เป็นยาฮอร์โมนแค่ 21 เม็ดแรก ส่วน 7 เม็ดสุดท้ายจะเป็นเม็ดแป้งที่กินเพื่อกันลืมเท่านั้น ถ้าประจำเดือนไม่มาในช่วงที่เว้นยาหรือยาเม็ดแป้ง ควรยืนยันการตั้งครรภ์ให้แน่ชัดก่อนเริ่มยาแผงถัดไปถ้าเริ่มกินยาคุมวันที่เป็นประจำเดือนวันแรก ยามีประสิทธิภาพ และสามารถมีเพศสัมพันธ์ได้เลยหลังจากนั้น ไม่แน่ใจว่ายาคุมฉุกเฉินระยะ1เดือน3เม็ด คือกินยาคุมฉุกเฉินไป 3 เม็ด กินไป 3 ครั้งใน 1 เดือนหรือว่าอย่างไร แต่จริงๆแล้ว ถ้ากินยาคุมแบบแผงรายเดือนต่อเนื่องอยู่ แม้มีเพศสัมพันธ์ไม่ได้ใส่ถุงยางอนามัย ก็ไม่มีความจำเป็นต้องกินยาคุมฉุกเฉินเข้าไปอีก เพราะการกินยาคุมฉุกเฉินอาจทำให้เกิดผลข้างเคียงไม่พึงประสงค์เช่น เลือดออกผิดปกติทางช่องคลอด ประจำเดือนมาคลาดเคลื่อนไปได้หลังจากนี้ให้สังเกตรอบเดือนหลังใช้ยา ควรจะมาไม่เกิน 35 วันจากครั้งก่อน หลังกินยาคุมฉุกเฉินอาจมีเลือดออกผิดปกติทางช่องคลอดได้ประมาณ 1-2 สัปดาห์หลังจากนั้น และจะหยุดได้เอง สามารถซื้อชุดตรวจครรภ์ทางปัสสาวะมาตรวจได้เองเบื้องต้น ให้ผลบวกได้ตั้งแต่ 10-14 วันหลังปฏิสนธิ หากให้ผลลบ แต่รอบเดือนก็ยังไม่มา ควรไปยืนยันผลที่รพ.และหาสาเหตุต่อไป